
Sura ya 1




Ujinga na Ukosefu wa Uaminifu



Lakini mtu akiwa mjinga, na awe mjinga.

1 Wakorintho 14:38

Yako mengi ya kujifunza kuhusu uaminifu na ukosefu wa uaminifu. Kuna watu wengi wajinga ambao wamechagua kuwa wajinga ingawa mambo ya kujifunza yako mengi tu. Kitabu hiki kimejaa kanuni, masharti na mambo mengine mengi yanayotawala dhana nzima ya uaminifu na ukosefu wa uaminifu. Mara nyingi ukosefu wa uaminifu huwa ni tunda la ujinga, uchanga (utoto) na hata kukosa elimu. Watu wasio na elimu ya kutosha ni rahisi zaidi kuvamiwa na roho ya uasi na ukosefu wa uaminifu kwa sababu hawafahamu madhara ya kile wanachokifanya. Kupitia kitabu hiki, utavishinda vizuizi vyote vinavyoletwa au kusababishwa na ujinga maishani mwako na huduma yako.

Makanisa mengi yanaangamizwa kwa kazi ya utovu wa uaminifu na matokeo yake kuliko kitu chochote kile nachokifahamu! Niligundua hilo kwa mara ya kwanza kwenye mwaka wa kwanza wa huduma yangu. Huduma yangu changa ilikumbana na mashambulizi ya kishetani kupitia njama, shutuma, kutafutiwa makosa, uzushi na kusalitiwa. Sijawahi kuona kuchanganyikiwa kwa kiasi kile kama nilivyoona katika siku hizo.

Mapema sana katika huduma, nilifikia hitimisho kwamba hali ya kutokuwa waminifu na maovu yanayoambatana nayo ndizo silaha mbaya sana za uharibifu katika ghala la silaha za Shetani.

Wakristo wengi wanafikiri kwamba silaha yenye nguvu ya Shetani ni kutenda kupitia ushirikina, dini za kichawi. Nakubali kwamba vitu hivi ni silaha katika uangamizi wa Shetani.

Lakini jambo wanalotakiwa kulielewa watu ni kwamba kampeni ya nguvu ya Shetani ni katika eneo la udanganyifu. Kama Shetani anaweza kukudanganya, atakuangamiza! Shetani anawafanya watu wengi waamini kwamba wanapambana na mtumishi wa Mungu kwa jina la haki na kweli. Hata hivyo, baada ya muda mfupi wanagundua kwa maumivu makubwa, kwamba hawafanyi kitu bali wanapiga miguu yao kwenye misumali na miiba.

Hili ndilo Paulo aliligundua alipopambana na kanisa na kusimamia kuondolewa kwa mmoja wa Viongozi wa kanisa, Stefano. Paulo alikuwa ni mtu mwenye nia nzuri. Alifikiri kwamba alikuwa anawaondoa wasumbufu kwenye Jiji la amani la Yerusalemu. Katika kupigania kwake haki, aliazimu kuwaondoa watu aliofikiri walikuwa wabaya kwa jamii. Kuna watu wengi ambao wanafikiri wapo kwenye vita vitakatifu kwa kuwafichua wahubiri na watumishi wa uongo. Kama vile Sauli, wanafikiri wanamamlaka ya Kimungu kumfanya kila mmoja aijue ukweli kuhusu wanafiki walio madhabahuni. Mtume Paulo alishangaa sana kugundua kuwa kweli alikuwa anapambana na Kristo. 

Hata alipokuwa akisafiri, ikawa anakaribia Dameski; ghafula ikamwangaza kote kote nuru kutoka mbinguni. Akaanguka chini, akasikia sauti ikimwambia, Sauli, Sauli, mbona waniudhi? Akasema, U nani wewe, Bwana? Naye akasema, Mimi ndimi Yesu unayeniudhi wewe. Lakini simama, uingie mjini, nawe utaambiwa yakupasayo kutenda.

Matendo 9:3-6

Paulo alishangaa alipogundua hasa alichokuwa anafanya! Watu wanapokuwa hawajui wanalofanya, mara nyingi hufanya yasiyo sahihi. Paulo alidai baadaye kwamba amepata rehema kutoka kwa Mungu kwa sababu hakujua alichokuwa anafanya.

Ingawa hapo kwanza nalikuwa mtukanaji, mwenye kuudhi watu, mwenye jeuri, lakini nalipata rehema kwa kuwa NALITENDA HIVYO KWA UJINGA, NA KWA KUTOKUWA NA IMANI.

1Timotheo 1:13

Kushindwa kuwa waaminifu, imara, msimamo na kung’ang’ania ni muuaji mkubwa wa huduma. Ni muuaji mkubwa wa biashara. Wazo kwamba kuna njia fupi, ya haraka na rahisi lipo kwa watu wote. Shetani huitumia hali hiyo kujinufaisha.

Wakristo wengi wanategwa kwa kuwafuata waasi na waanzilishi wa maono wakaidi. Watu wengi wanafanya mambo haya kwa ujinga na kutokujua ukweli. Shetani hutumia mfano wa Viongozi madikteta wa kanisa kutengeneza utamaduni wa uasi na hali ya utovu wa uaminifu katika kanisa. Pasipo kulitambua hilo, Viongozi wengi wa kanisa ni waasi na wakosefu wa uaminifu. Wanawafundisha wafuasi wao uasi kwa mambo wanayosema na kuyatenda. Hawaelewi kwa nini kila mtu si mwaminifu kwao. Unaona, hila ni jambo lenye nguvu. Unapodanganywa unafikiri kwamba nyeusi ni nyeupe na nyeupe ni nyeusi.

Maono ya Ukosefu wa Uaminifu

Kwa kweli nilivutiwa sana na ufunuo ambao Bwana alimpa Rick Joyner katika kitabu chake kiitwacho “The Final Quest”

Alielezea maono ya jeshi kubwa la mapepo likienda kinyume na kanisa. Lengo kubwa la jeshi hili la mapepo lilikuwa ni kuleta matengano katika kila kiwango cha mahusiano: Makanisa kwa makanisa mengine, washirika na wachungaji wao na hata waume na wake zao.

Jambo lingine la kukumbukwa la ufunuo lilikuwa ni silaha ambazo jeshi hili la mapepo lilikuwa limebeba. Niligundua kwa upekee kuwa mikuki waliyokuwa wamebeba ilikuwa inaitwa hila. Je, Unajua kuwa hila kiuhalisia ni aina ya juu ya uovu wa uaminifu? Inanishangaza kwamba mkuki mmoja tu ndio uliokuwa na jina na mkuki huo ulikuwa ni hila! Mpendwa rafiki, naamini kwamba mkuki mkubwa wa Shetani dhidi ya kanisa ni silaha hii ya ukosefu wa uaminifu na hila.

Nilipokuwa nikitafakari juu ya hili, nilitambua kuwa makanisa mengi yaliyoteseka na kurudi nyuma, yaliteseka na mambo haya kwa sababu ya hila. Nilifikiri juu ya watumishi wa Mungu kadhaa ambao nilikuwa nikiwaheshimu na kufikiri jinsi huduma zao zilivyodumaa. Ukosefu wa uamiifu ulifanya kazi katika mlolongo wa matukio yenye kuleta majuto.

Kulikuwa na mishale minne iliyotajwa katika maono haya: Shutuma, masengenyo, uzushi, kutafuta makosa. Kwa nje silaha hizi nne hazionekani kuwa na ufanisi sana. Hata hazionekani kama Shetani anaweza kuzitumia. Hata hivyo, baada ya kuwa kwenye huduma kwa miaka kadhaa nimehitimisha kwamba, silaha zenye nguvu sana za Shetani ni mambo haya. Kwa kutazama mara moja, watu wengi wasio na uzoefu huyapuuzia haya kuwa ni matatizo madogo.

Nina uhakika kuwa watu wengi wameiona mishale hii iliyotajwa kuwa kama vitu vidogo, kwamba kila mtumishi anaweza kuvidhibiti kwa urahisi. Shetani anajua shutuma zinadhoofisha, zinachanganya na kumpooza mtu anayeshutumiwa. Haijalishi ni jinsi gani anayeshutumiwa asivyo na hatia, pale tu anaposhutumiwa, anavutwa katika hali ya kuchanganyikiwa. Anajiuliza, “Kwa nini mtu afikirie jambo kama hili? Shutuma zina nguvu sana kiasi kwamba, baada ya muda mfupi, hata watu wasio na hatia wanaanza kukubaliana na shutuma. Shutuma humpooza anayeshutumiwa. Anapopoozwa huachwa katika hali ya kutotenda. Shutuma zinaposambaa, mtu anayeshutumiwa anakuwa hana hata ujasiri wa kutembea kwenye maeneo ambayo sumu imesambaa. Uzushi, masengenyo, na kutafuta mabaya yote ni aina ya shutuma. Haya hudhoofisha, kupooza na kulichanganya kanisa. Mchanganyo huu upo ndani na nje ya kanisa. Mtu anayeshutumia huchanganyikiwa na wanaosikia pia huchanganyikiwa. Watu wengi hawawezi kushinda kuchanganyikiwa huku. Wengine hawawezi kupokea na wengine hawawezi kuendelea katika huduma. Hii ni silaha yenye nguvu sana ya adui! Si ajabu Biblia inatuambia kuwa nguvu huja kwenye kanisa pale mshitaki anaposhughulikiwa. Kadri unavyoisikia sauti ya mshitaki, kwa kiasi fulani utadhoofishwa.

Nikasikia sauti kuu mbinguni ikisema, “Sasa kumekuwa wokovu na NGUVU…Kwa maana ametupwa chini mshtaki wa ndugu zetu, yeye awashitakiye mbele za Mungu wetu, mchana na usiku.

Ufunuo 12:10

Umewahi kujiuliza kwa nini mashtaka yasiyoisha huelekezwa kwa watu wa Mungu? Nakumbuka Mchungaji aliyefanya kazi ya uanzilishi kwenye Jiji kubwa. Kupitia yeye, watu wengi waliokolewa na watumishi wengine wengi walifundishwa. Alizushiwa na kushutumiwa hadi hatimaye aliondoka kwenye Jiji. Makosa yake yalikuzwa hadi ikafikia wakati ambapo hakuna jema lililosemwa tena juu yake. Hatimaye, aliondoka kwenye Jiji na kuiacha huduma. Mbinu ya utendaji wa kazi ya Shetani ni rahisi sana. Washutumu hadi wasiwe na ujasiri ndani yao! Washitaki hadi mtu yeyote kwenye jamii asiwafikirie vizuri. Wafanye waache wanachokifanya.

Hata hivyo, miaka mingi baada ya kuondoka, alikaribishwa tena na kuheshimiwa na watu aliowabariki. Naamini alishangaa alipoona matunda ya huduma yake. Pengine alitambua kwamba hakutakiwa kuruhusu mashambulizi yasiyoisha ya mshtaki na wajumbe wake. Nafurahi kusema kwamba mara tu baada ya hili alirudi kwenye huduma.

Ufunuo mwingine wa ajabu katika kitabu hiki ilikuwa ni kwamba, mapepo yalikuwa yanawaendesha Wakristo na si farasi. Kwa maneno mengine, wakristo walikuwa wanatumiwa na Shetani pasipo hata kufahamu!

Namfahamu Mchungaji ambaye yupo vizuri sana katika kuugawanya Mwili wa Kristo. Nimeitazama huduma yake kwa zaidi ya miaka kumi na tano sasa na ninadhani ana kipawa maalumu cha kuligawanya kanisa na kuunda “Makundi” ya upinzani ndani ya kanisa. Nafikiri hata hajui kuwa matendo yake na maamuzi yake yanapelekea kutengeneza mgawanyiko ndani ya kanisa. Anafanya hili kwa urahisi na kwa diplomasia ya kipekee! Anaonekana na kusemekana mwenye kuheshimika sana na isingekutokea kuamini kuwa analigawanya kanisa katika makundi. Ni pale tu unapokaa chini na kutafakari matendo yake ndipo utakapotambua jinsi alivyo mchonganishi.

Ninafuraha kupata kibali cha Rick Joyner cha kuambatanisha kifungu kifupi kutoka kwenye maono haya ya majeshi ya Shetani na mbinu zao. Ni maombi yangu kwamba utaziona mbinu za Shetani vizuri. 

“Nililiona jeshi kubwa la kishetani lililokuwa limeenea umbali mkubwa kiasi kile nilichoweza kuona. Jeshi hili lilikuwa limegawanywa makundi, kila kundi likiwa limebeba bendera. makundi yaliyokuwa mbele kabisa na yaliyokuwa na nguvu zaidi ni Majivuno, Kujihesabia haki, Kujitafutia Heshima, Ubinafsi, Hukumu zisizo haki na Wivu. Kulikuwa na makundi maovu zaidi ya pale nilipoweza kuona, lakini wale waliokuwa mstari wa mbele kwenye jeshi hili la kutisha kutoka kuzimu walionekana kuwa na nguvu zaidi. Kiongozi wa jeshi hili kubwa alikuwa ni Mshitaki wa ndugu zetu.


Silaha zilizokuwa zimebebwa na jeshi hili zilikuwa na majina yaliyoandikwa juu yake. Mapanga yalikuwa na jina la Vitisho; mikuki ilikuwa na jina hila; na mishale yao ilikuwa na majina kama, Shutuma, Umbea, Masengenyo na Kunyosheana vidole. Kundi la Skauti pamoja na makundi mengine madogo madogo ya mapepo yakiwa na majina kama Kukataliwa, Uchungu, Kukosa uvumilivu, Kutokusamehe na Tamaa kwa pamoja walikuwa wamelitangulia jeshi hilo ili kuandaa shambulizi kubwa Vikundi hivi vidogo vya maskauti vilikuwa ni vichache zaidi kwa idadi, lakini havikuwa haba kwa nguvu kulingana na makundi yale makubwa ya mbele.


Vilikuwa ni vidogo tu kwa sababu ya mikakati ya kivita. Kama vile Yohana Mbatizaji alivyokuwa amepewa upako wa kipekee wa kuwabatiza watu wengi ili kuwaandaa kwa ajili ya ujio wa Bwana Yesu, vikundi hivi vidogo vilikuwa vimepewa nguvu za kipekee za uovu za “kubatiza watu wengi”. Pepo moja tu la Uchungu lingeweza kuotesha sumu yake kwa umati mkubwa wa watu, hata kwa jamiii nzima au kabila. Pepo la tamaa lingeweza kujishikiza na muigizaji mmoja wa filamu au matangazo na kuweza kutuma kile kinachoonekana kuwa kama msumari wa umeme ambao ungelenga na kusababisha “msisimko” mkubwa kwa umati mkubwa wa watu. Vyote hivi vilikuwa ni maandalizi ya jeshi kubwa la uovu ambalo lilifuatia.


Japokuwa jeshi hili lilikusudiwa kuwa kinyume na kanisa, lilikuwa pia linashambulia kila mmoja kadri lilivyo weza. Nilijua lilikuwa linajitahidi kupinga ujio mkubwa wa utendaji wa Mungu, ambao ulikuwa umekusudiwa kusomba idadi kubwa ya watu na kuwaingiza kanisani.


Mbinu ya msingi ya jeshi hili ilikuwa ni kusababisha mgawanyiko katika kila eneo la mahusiano-kanisa moja kinyume na lingine, kundi la waumini dhidi ya Wachungaji, waume dhidi ya wake zao, watoto dhidi ya wazazi wao, na hata watoto dhidi ya watoto wengine. Skauti walikuwa wametumwa kutengeneza mipasuko katika kanisa, katika familia au mtu mmoja mmoja ili kwamba hali ya kukataliwa, uchungu, tamaa n.k, ziweze kuwanyonya na kuacha mwanya mkubwa. Kupitia mwanywa huo wangeweza kumimina ushawishi wa kipepo ambao ungewamaliza kabisa waathirika.


Jambo la kutisha sana katika maono haya ni kwamba jeshi hili lilikuwa likisonga mbele likiwa juu ya Wakristo na si juu ya farasi!!! Wengi wao walikuwa wamevalia vizuri, wenye kuheshimiwa na walikuwa na mwonekano wa kuwa wamepikwa na kuelimika vizuri. Lakini pia, kulikuwepo na wawakilishi karibu kila eneo la maisha. Watu hawa walikiri kweli za Kikristo ili kuridhisha dhamiri zao, lakini waliishi maisha yao kwa kukubaliana na zile nguvu za giza. Kadri walivyokubaliana na nguvu zile, mapepo yale yaliyotumwa kwao yalipata nguvu na kuweza kuwaongoza katika matendo yao.


Wengi wa Wakristo hawa walikuwa na mapepo zaidi ya moja, lakini moja ya pepo lilikuwa ndilo Kiongozi. Aina ya pepo linalo ongoza ndilo lililoamua ni kikosi cha aina gani linaloongoza. Japo kuwa vikosi vyote vilikuwa vinatembea pamoja, lakini ilionekana kuwa kulikuwa na machafuko katika jeshi zima. Kwa mfano pepo la chuki liliyachukia mapepo mengine kama vile yanavyo wachukia Wakristo. Mapepo ya wivu yalioneana wivu yenyewe kwa yenyewe.


Njia pekee iliyo yafanya mapepo yasiendelee kupigana yenyewe ilikuwa ni viongozi wao kuelekeza chuki zao kwa wale Wakristo walioyabeba mapepo. Hivyo Wakristo wale mara kwa mara walipigana. Nilijua kuwa baadhi ya majeshi yaliyo kuwa yanapigana na Israeli kwenye Bibilia yalikuwa yakipigana yenyewe kwa yenyewe kama hivi. Wakati malengo yao juu ya Israeli yalipokuwa hayatimii, maadui waligeukiana na kupigana wenyewe.


Niligundua kuwa mapepo yaliyokuwa yamewapanda Wakristo hawa hayakuwa ndani yao kama vile ilivyo kuwa kwa wasio Wakristo. Ilikuwa ni wazi kabisa kuwa, Wakristo hawa walitakiwa tuu kuyakataa ili kujikomboa toka kwao.Tukio kama hili lilipotokea pepo lile lilokuwa juu yake lingepiga makelele na kiongozi wa kikosi angeyaelekeza mapepo yote kumzunguka Mkristo huyo na kumshambulia hadi pale wivu, n.k. unapoanza kujengeka tena juu yake. Kama hili lisingewezekana, mapepo yangeanza kusema maandiko ambayo yangewasaidia kuhalalisha uchungu, lawama au ushawishi wowote ule wa kishetani waliokuwa wanausambaza.


Nguvu ya mapepo ilikuwa na mizizi katika uongo, lakini yalikuwa yamewadanganya wakristo hawa kwa kiwango cha kuwatumia na kuwafanya Wakristo kufikiri kuwa ni Mungu aliyekuwa anawatumia. Hii ni kwa sababu, bendera ile ya kujihesabia haki ilikuwa imebebwa na kila mmoja wao, ili kwamba, wale waliokuwa wanatumiwa hawakuweza kuona bendera zile zilizobeba ukweli wa kikosi walichokuwepo.

Nilipoangalia mbali nyuma ya jeshi lile, nililiona kundi maalumu la mshitaki mwenyewe. Nilianza kuelewa mkakati wake, na nilishangazwa kuwa ulikuwa ni mrahisi sana. Alijua kuwa nyumba iliyogawanyika isingeweza kusimama, na jeshi lake lilikuwa linajaribu kuleta magawanyiko ya namna hiyo kanisani ili kanisa lisiwe na nguvu wala madhara kwao. Ilikuwa wazi kuwa, njia pekee ambayo mshitaki angeweza kufanya hivyo ni kwa kuwatumia Wakristo kupigana na ndugu zao, na hii ndiyo sababu kila kiongozi wa kikosi cha mbele alikuwa ni Mkristo, au Mkristo mwenye kutoa unabii. Kila hatua ambayo Wakristo hawa waliodanganywa waliichukua kwa kumtii mshitaki, iliwaongezea nguvu maadui. Hii iliongeza uhakika wake na wa makamanda wake wa kusonga mbele. Ni wazi kuwa nguvu za jeshi hili ilitegemea jinsi Wakristo walivyo kubaliana na njia za uovu. ”



Sura ya 2




Kanuni Kumi za Uaminifu



1. Mkuu wa Taasisi Anatakiwa Kwanza kuwa Mwaminifu kwa Wasaidizi Wake

Uaminifu hauwategemei Wasaidizi tu kuwa waminifu kwa Mkuu wao. Jambo lolote, zuri au baya, hutiririka kutoka juu kwenda chini.

Ni kama mafuta mazuri KICHWANI, YASHUKAYO NDEVUNI, YASHUKAYO mpaka upindo wa mavazi yake.

Zaburi 133:2

Lolote lililo juu, litapatikana kwa walio chini. Mahali pa kuanzia uaminifu ni kwa Kiongozi wa Taasisi. Kama yeye si mwaminifu kwa Wasaidizi wake, Wasaidizi wake hawatakuwa waminifu kwake.

Naweza Kuwa Mwaminifu kwa Mtu Huyu?

Ndiyo maana ni vigumu kufundisha uaminifu kwenye baadhi ya makanisa. Makanisa mengine yana wachungaji ambao sio waelewa. Makanisa mengine yana viongozi wasio waminifu kwa wasaidizi wao kwa njia nyingi. Ni vigumu au haiwezekani kufundisha watu kuwa waminifu walio chini ya kiongozi asiye mwaminifu. Kiongozi anaweza kuwa mtu ambaye si mwema kwa washirika wake na hata hazungumzi vizuri juu yao.

Wakati fulani nilikuwa nikiongea na mchungaji kiongozi. Alizungumza kuhusu wachungaji wenzangu.

Alisema, “Una watu wote hawa wazuri wanaofanya kazi na wewe. Ni waminifu sana.” Kisha alilalamika; “Lakini mimi nimezungukwa na mashetani, natamani ningekuwa na watu kama wako.”

Nilifikiria, “Kama unawaita watumishi wenzako mashetani, je, unatarajia nini kutoka kwao? Pengine hakuelewa kwamba, kama wachungaji wake walikuwa ni mashetani basi yeye lazima awe Lusifa! Kama ilivyo kwamba msaidizi mwaminifu hatakiwi kuongea ubaya juu ya mkuu wake, mkuu pia hatakiwi kuongea uovu kwa wasaidizi wake. Haikuwa tu vibaya kwake kuongea namna ile juu ya wasaidizi wake, bali pia, haikuwa sawa kwake kuongea mambo yale kwa mtu wa nje.

Nilisikia msimamizi mwingine akiwataja wachungaji wake wa tawi kuwa ni “waovu” na “wachawi.” Kama ilivyo kwa wachungaji wasaidizi wasivyotakiwa kuwataja wachungaji wao viongozi kuwa ni wachawi, au waovu, hili halitakiwi kufanyika kwa viongozi walio juu.

Kwa Nini Watu Wanahama Taasisi!

Ni vigumu sana kuishi chini ya aina fulani ya uongozi. Kuna sababu ya kwa nini Waafrika wanajaa kwenye mataifa ya Magharibi kutafuta maslahi mazuri. Hawakimbii nyumbani kwao au kwenye familia zao. Hawaikimbii hali ya hewa ya Afrika. Hawawakimbii marafiki zao. Wanawakimbia Viongozi wabaya!

Ni vigumu kuishi chini ya uongozi wenye uonevu. Ni vigumu kuishi chini ya Viongozi wanaoiba utajiri wa Taifa na hawajali kama watu wana barabara, hospitali na shule kwa ajili ya watoto. Ni vigumu kuishi kwenye mazingira ambayo huna fursa nyingi. Najua kwamba Waghana wengi wangerudi kwenye nchi yao kama wangeweza.

Motisha Kubwa kwa Waajiriwa!

Imegundulika kwamba motisha kubwa kwa watu kazini, si pesa tu. Hisia ya kujiona kustahili na mafanikio ni motisha kubwa kwa wafanyakazi.

Kama mtu hajisikii kuwa wa muhimu na kutambuliwa, mara nyingi huanza kutafuta kwingineko. Ni wajibu wa Mkuu wa Taasisi (kanisa au biashara) kumfanya kila mtu ajione ni wa muhimu na kutambuliwa. Hii ni moja kati ya njia muhimu ya kuwa mwaminifu kwa watu wanaofanya kazi chini yako.

Nilipofanya kazi kama daktari katika Wizara ya Afya ya Ghana, nilihisi serikali kutonijali. Baada ya kutumika kwa mwaka mmoja, niliamua kwamba ni vema kwangu kuuza karanga barabarani, kuliko kufanya kazi katika Wizara ya Afya. Sikuwa mwaminifu kwenye Wizara ya Afya. Ilichukua mwaka mmoja tu kuondoka. Niliondoka kimya kimya na sina majuto.

Mkuu wa Taasisi daima hutaka kutambuliwa na kuheshimiwa na wasaidizi wake. Hata hivyo, utambuzi huu na heshima lazima vianze kwa Mkuu kwenda chini kwa Wasaidizi. Narudia kusema tena kwamba, ni vigumu na wakati mwingine haiwezekani, kufanya kazi chini ya uongozi wa aina fulani. Kama wewe ni msaidizi kanisani au kwenye biashara na ukiwa na Kiongozi asiyejali, utakuwa na wakati mgumu. Ningekushauri utafute mazingira na Kiongozi ambaye ukiwa chini yake utasitawi. Ondoka kwa amani na usiseme mambo mabaya unapoondoka! Funga kila mlango kwa utaratibu! Unaweza ukahitaji kurudi kupitia mlango huo siku moja.

Kwa Nini Mimi ni Mwaminifu Kwako!

Siku moja Mchungaji kijana alimuuliza Mchungaji wake Kiongozi,”Unajua kwa nini mimi ni mwaminifu kwako?” Mchungaji Kiongozi alitabasamu na kuuliza, “Kwa nini?” Mchungaji msaidizi alisema, “Nafikiri sababu kubwa ya mimi kuwa mwaminifu kwako ni kuwa wewe ni mtumishi wa juu mwaminifu sana. Aliendelea, “Si kwa sababu nimejifunza masomo au hatua za uaminifu. Lakini ni kwa sababu wewe ni mwaminifu sana kwangu”. Aliongeza, “Nafikiri kwamba una ustawi katika moyo wangu. Nafikiri unataka nifanikiwe. Nahisi kwamba unataka niende mbali kadri iwezekanavyo. Kwa sababu hii, najikuta tu nakuwa mwaminifu kwako pasipo kulazimishwa.” Mchungaji huyu kijana pasipo kujua alikuwa anaeleza kanuni kuu ya uaminifu.

Uaminifu huanzia kutoka kwa Kiongozi. Uaminifu huzaa uaminifu zaidi!

Angalia hili: Je, Ni rahisi kumfuata mtu ambaye siku zote anakugeukia na kukuonyeshea kisu? Je, Unaweza kukaa karibu na mtu ambaye siku zote anakuonyeshea sime ya hatari upande wako? Bila shaka hapana! Kwa namna hiyo hiyo, si rahisi kuwa mwaminifu kwa Viongozi waovu (hata kama ni watu wa Mungu).

Mara nyingi nimesema kwamba kama nisingekuwa Mchungaji, ingekuwa ni vigumu kuendelea kukaa kwenye baadhi ya makanisa. Ingekuwa ni vigumu kuwa mwaminifu kwa Wachungaji nisiowaamini.

Hapo tena inayohitajiwa katika mawakili, ndiyo mtu aonekane kuwa mwaminifu.

